Kyffhäuserbund

**Kyffhäuserbund** (Kyffhäuserforbundet) er en paraplyorganisasjon for krigsveteranforeninger og reservistforeninger i Tyskland. Navnet har opphav i Kyffhäusermonumentet (tysk: Kyffhäuserdenkmal), et minnesmerke bygget på toppen av Kyffhäuserfjellåsen i nærheten av Bad Frankenhausen i Thüringen i det sentrale Tyskland.

## Historie
Kyffhäuserbund kom fra en del av Deutscher Kriegerbund som grunnla en organisasjon i 1900 for å samle de tidligere spredte tyske krigsveteranforeningene. Noen av disse foreningene hadde allerede tidligere administrert vedlikeholdet av monumentet. Organisasjonen ble opprinnelig kalt **Kyffhäuserbund der deutschen Landeskriegerverbände**, men navnet ble senere forkortet til *Kyffhäuserbund*.

I 1913 hadde denne paraplyorganisasjon 2,8 millioner veteraner som medlemmer og den var blitt en av de største foreningene i Tyskland. Under Det tyske keiserriket ble Kyffhäuserbund brukt mot den voksende sosialdemokratiske bevegelsen i Tyskland.
 
De vanskelige forholdene i årene etter første verdenskrig førte til en kraftig innskrenkning av veteranorganisasjonene og deres rolle i samfunnet. I 1921, under Weimarrepublikken, forlot organisasjonen sin føderale struktur og ble sentralisert under en felles ledelse. Etter dette skiftet det navn til **Deutscher Reichskriegerbund 'Kyffhäuser' e.V.**

Som følge av den nazistiske Gleichschaltung (ensretning) ble Kyffhäuserbund nazifisert etter nazistenes maktovertagelse i 1933. Fem år senere fikk den navnet **NS-Reichskriegerbund 'Kyffhäuser' e.V.**, og ble den eneste organisasjon som representerte veteranenes interesser i Det tredje rike.

Kyffhäuserbund ble uten videre nedlagt av Adolf Hitler personlig i mars 1943 under andre verdenskrig. Det var tilsynelatende nederlaget i slaget om Stalingrad som var årsaken. Organisasjonens aktiva i hele det tredje riket ble overført til NSDAP. Alle de tilbakeværende lokalforeninger som i krigens siste tid ble basis for Volkssturm-enheter, ble også direkte underlagt nazistpartiet.

Etter Nazi-Tysklands nederlag i andre verdenskrig, utstedte de allierte militærregjeringene en særlov vedrørende oppløsning og avvikling av de nazistiske organisasjonene. Avnazifiseringsdekretet forbød nazistpartiet og alle dets underorganisasjoner, noe som i praksis betød oppløsningen av Kyffhäuserbunds etterfølgerorganisasjoner som var grunnlagt under Det tredje riket.

Oppløsningen av Kyffhäuserbund betød at organisasjonen måtte grunnlegges på nytt under gjenoppbyggingen av såvel Vest-Tyskland som DDR.

Gjenetableringen av Kyffhäuserorganisasjonen med lokale organisasjoner i de tyske statene, begynte i Vest-Tyskland i 1952. Det nye Kyffhäuserbund understreker sin rolle som skytterforening.

## Referanser


## Kilder
* Kyffhäuserbund e.V.
* Kyffhäuser-Bund der Deutschen Landeskriegerverbände e.V. – (Historisches Lexikon Bayerns)
* Dieter Fricke et al.: *Kyffhäuser-Bund der Deutschen Landeskriegerverbände (KB) 1900-1943.* In: Dieter Fricke (Hrsg.): *Die bürgerlichen Parteien in Deutschland*. Berlin 1968, S.296-312.
* Karl Saul: *Der "Deutsche Kriegerbund". Zur innenpolitischen Funktion eines nationalen Verbandes im kaiserlichen Deutschland.* I: *Militärgeschichtliche Mitteilungen (MGM).* 2/1969. S.95-159.
* Karl Führer: *Der "Deutsche Reichskriegerbund Kyffhäuser" 1930-1934. Politik, Ideologie und Funktion eines "unpolitischen" Verbandes.* I: *Militärgeschichtliche Mitteilungen (MGM).* 2/1984. S.57-76.
* Heinz Kleene Das Kriegervereinswesen im Emsland zur Zeit des Kaiserreiches In: Jahrbuch des Emsländ. Heimatbundes Sögel 2005. S.137-159